Retningslinjer for arbejdet i de Regionale hjortevildtsgrupper

**Hvad er formålet?**

Det overordnede formål med grupperne er beskrevet i gruppernes kommissorium.

**Hvem er medlemmer i gruppen?**

For hver Regional Hjortevildtsgruppe (RHG) er der nedsat en arbejdsgruppe bestående af 6 personer, dækkende følgende foreninger, organisationer m.v.:

* 1 repræsentant for Danmarks Jægerforbund.
* 1 repræsentanter for Dansk Landbrug.
* 1 repræsentant for Dansk Skovforening.
* 1 repræsentant, der i fællesskab udpeges af Dansk Landbrug og Dansk Skovforening.
* 2 repræsentanter med biologisk og jagtmæssig indsigt, dækkende de grønne foreninger i Vildtforvaltningsrådet, heraf mindst 1 person fra Danmarks Naturfredningsforening.

De enkelte organisationer tager selv beslutning om interne procedurer ved udpegning af medlemmer til den Regionale Hjortevildtgruppe.

**Hvem er formand og næstformand?**

Når gruppens medlemmer er udpeget for en ordinær 4-årig periode[[1]](#footnote-1), vælges formanden og næstformanden af gruppens midte. Formanden og næstformanden vælges på baggrund af simpelt flertal. Hvis stemmetallet for to kandidater er lige kan formandsskabet afgøres ved lodtrækning. Formanden og næstformanden er som minimum på valg én gang hvert fjerde år. En formand og en næstformand kan dog aldrig have et flertal i gruppen imod sig.

**Hvad forventes af et formandsskab?**

Det forventes, at formandskabet sikrer samarbejdet i gruppen, det er formandens opgave at sikre alle inddrages i gruppens arbejde og tilgodeser forskellige synspunkter i gruppen. Grundlæggende forventes formandskabet:

* At være engageret og velforberedt i emnerne der drøftes
* At formå at sætte sig i andres situation og sørge for at deres synspunkter også belyses i forhold til både fordele og potentielle ulemper
* At gå foran i forhold til diverse arbejdsindsatser, herunder afrapporteringer, m.v.
* At lytte og udvise forståelse for andres synspunkter og inddrage alle i debatterne, - også selv om man er uenig i synspunkterne
* At skabe fælles fremdrift i indgåede aftaler, målsætninger, m.v. og løbende følge op på aftaler
* At sørger for at alle medlemmers synspunkter er korrekt refereret, både i forhold til referatskrivning og i forhold til eventuelle udtalelser på gruppens vegne.
* At sørge for en tæt dialog med sekretæren for gruppen og få indkaldt til møder i god tid. gerne med mindst to ugers varsel og på baggrund af en konkret dagsorden med formål og succeskriterier for mødet.
* At sørge for at skabe konsensus om hvem i gruppen der gør hvad og hvornår.

**Hvad forventes af et medlem i gruppen?**

Medlemmerne forventes, at repræsentere deres respektive organisation, der har givet dem tillid til at varetage organisationens interesser regionalt. Det skal samtidig understreges, at alle gruppens medlemmer bør biddrage til og søge mod fælles løsninger og kompromisser i gruppen, med henblik på at skabe fælles fremdrift i gruppens arbejde.

Som medlem er man naturligvis frit stillet for, at give udtryk for den holdning som sin respektive organisation ønsker at arbejde for. Det kan man naturligvis også gøre til offentligheden. Det forventes dog, at man alene udtrykker organisationens ønsker, og hvis der spørges til gruppens holdninger skal man alene omtale disse, hvis man har sikkerhed for at gruppen står bag udtalelsen. Alternativt kan der henvises til de øvrige medlemmer i gruppen, så disse kan udtale sig på egne vegne.

**Hvem bestemmer?**

Det er gruppen der bestemmer sammen, og alle i gruppen er lige. Det enkelte medlem skal samordne sin stillingtagen med sin hovedorganisation. Det er som regel en fordel, hvis man via kompromisser kan blive enige i gruppen om diverse tiltag og særlig de indstillinger, der skal gå videre til den Nationale Hjortevildtgruppe. Det er dog ikke altid muligt, at blive helt enige. Så er der ikke andet at gøre end at redegør for uenighederne og beskrive disse så godt som muligt. Dette kan refereres i notater og i indstillingerne til den Nationale Hjortevildtgruppe. En flertalsindstilling fra en gruppe skal således altid ledsages af en tydelig beskrivelse af mindretallets forbehold.

**Hvor ofte mødes man i gruppen?**

Det er grupperne selv der bestemmer, hvor ofte de vil mødes og hvor. Som regel er det fornuftigt, at mødes mindst én gang årligt, men behovene varierer. Ofte er det muligt, at forberede møderne så de kan holdes på et rimeligt tidsforbrug. Det er ofte bedre at samle materiale sammen og afholde få, men velforberedte møder med en klar dagsorden og et specifikt formål.

**Hvem sekretariatsbetjener?**

Det er Naturstyrelsen, der stiller en sekretær til rådighed for gruppen. Sekretærerne i henholdsvis den Regionale og Nationale hjortevildtgruppe er i løbende dialog og sikrer således den samlede koordineringen mellem Vildtforvaltningsrådet og hjortegrupperne.

**Hvem gør hvad og hvornår i gruppen?**

Formandskabet i en gruppe opfordrer til tidspunkter for afholdelse af møder. Dette koordinerer formandskabet med de øvrige medlemmer og naturligvis sekretæren, der sørger for det mere praktiske arbejde omkring udsendelse af dagsordenen, etc. Formandskabet har tillige ansvaret for at sikre fremdrift i bestillinger fra fx den Nationale hjortevildtgrupper, herunder hvis der skal koordineres indstillinger om nye jagttider eller udarbejdes årsrapporter.

Sekretæren varetager bl.a. udsendelse af dagsorden, bestilling af mødelokaler, referatskrivning samt offentliggørelse af dagsorden, referat samt anden relevant information på den Naturstyrelsens hjemmeside under den pågældende hjortevildtgruppe. Sekretæren fungerer endvidere som faglig support til gruppen, hvis gruppen ønsker dette.

Det er ikke sekretærens opgave, at udarbejde fagligt materiale for gruppen, herunder fx årsrapporterne, m.v. Men sekretæren kan hjælpe med at samle de bidrag som gruppens medlemmer kommer med til brug for årsrapporten, men rapporteringen er gruppens ansvar.

Øvrige medlemmer deltager i gruppens arbejde og hjælper til med at sikre fremdrift i alle opgaver som gruppen er blevet bedt om at udføre eller andre opgaver som gruppen er enige om at løfte.

**Hvor mange ressourcer er der til rådighed?**

Som udgangspunkt kan grupperne anvende op til 10.000 kr. årligt på leje af mødelokaler, almindelig forplejning til mødet, m.v. Pengene kan ikke opspares til følgende år, hvis hele budgettet ikke anvendes. Dertil ydes der sekretariatsbetjening inden for en ramme der aftales med henholdsvis Miljøstyrelsen og Naturstyrelsen. Som regel er det bedre at holde få velforberedte møder end mange korte løbende møder.

**Hvad er snitfladen til den Nationale Hjortevildtgruppe?**

Den Nationale Hjortevildtgruppe udgør bindeleddet mellem de Regionale Hjortevildtgrupper og Vildtforvaltningsrådet.

Den Nationale Hjortevildtgruppe sørger for, at formidle bestillinger, etc. fra Vildtforvaltningsrådet og ud til de Regionale Hjortegrupper – fx bidrag til indstillinger om nye jagttider. På baggrund af drøftelser og indstillinger fra de Regionale hjortegrupper sørger den Nationale gruppe for at komme med en samlet afrapportering eller indstilling til Vildtforvaltningsrådet.

Alle organisationerne der indgår i de Regionale hjortevildtgrupper er også repræsenteret i den Nationale hjortevildtgruppe. Den Nationale gruppe drøfter principielle problemstillinger og de problemstillinger som de regionale hjortevildtgrupper ikke kan nå til enighed om. Det er vigtigt, at de Regionale Hjortevildtgrupper og dets repræsentanter koordinerer deres synspunkter med deres respektive organisationsrepræsentanter i den Nationale Hjortevildtgruppe. Dermed sikres, at alle relevante aspekter belyses, hvilket bidrager til bedre løsninger i respekt for det der er vigtigst for de deltagende organisationer.

**Hvad er snitfladen til Vildtforvaltningsrådet?**

Rådet rådgiver ministeren. Når emner og materiale har været behandlet af både de Regionale Hjortevildtgrupper og den Nationale Hjortevildtgruppe ligger der som regel en klar indstilling til Rådet. Alternativt ligger der en klar beskrivelse af hvad der er uenighed om. Herefter er det op til rådet at afveje fordele og ulemper og komme med en indstilling til ministeren. Rådet er, - som navnet antyder, - alene rådgivende og ministeren er ikke bundet af indstillingerne.

Det er heller ikke altid, at Vildtforvaltningsrådet kan blive enige. Så formuleres dette til ministeren, hvorefter ministeren træffer en beslutning om hvad der skal ske i de konkrete tilfælde. Hvis alle har udført deres arbejde korrekt, er ministeren ikke i tvivl om, hvem der mener hvad om et emne og hvorfor, og dermed har ministeren et godt beslutningsgrundlag.

1. Cyklus for udvælgelse af henholdsvis medlemmer og formandskab i de regionale hjortegrupperne følger Vildtforvaltningsrådets cyklus for udpegning af medlemmer. Der skal dog en ske ny udpegning 1 år før start af den kommende 4-års cyklus for indstillinger af jagttider for hjortevildtet. Hensynet er, at en hjortevildtgruppe skal være nedsat og med et fungerende formandskab i god tid inden indstilling af den kommende 4-års cyklus for jagttid. [↑](#footnote-ref-1)